Hvis alt flasker sig, så kan AaB sikre sig endnu en sæson i landets bedste fodboldrække, når det nordjyske mandskab anden pinsedag møder Superligaens bundprop Lyngby Boldklub på udebane. Og selv med et nederlag har nordjyderne stadig mulighed for at sikre overlevelse i Superligaen i sidste spillerunde, hvor de møder Silkeborg på hjemmebane. Det er nærmest et drømmescenarie, når man tager Superliga-stillingen før forårssæsonen i betragtning, mener AaB's anfører Lucas Andersen. - Det er sådan, vi gerne ville have det. Vi indledte foråret med at skulle hale en ordentlig spandfuld point ind, og nu står vi i den situation, at vi selv kan afgøre det, siger han. Kan få hjælp fra fynboer AaB har 27 point med to kampe igen. Det samme har AC Horsens, men på grund af en langt bedre målscore ligger nordjyderne i øjeblikket over østjyderne i tabellen. Lyngby ligger på sidstepladsen med 24 point. Horsens spiller allerede fredag aften på udebane mod OB, og taber de den kamp, så kan AaB med en sejr over Lyngby bringe sig tre point over nedrykningsstregen før sidste kamp. Nordjydernes målscore er i øjeblikket 15 mål bedre end Horsens', så hvis det lykkes AaB at opbygge et forspring på tre point i denne spillerunde, vil der skulle nogle fuldstændig absurde resultater til i sidste spillerunde for, at de rykker ned. Selvom AaB skulle tabe mandagens kamp mod Lyngby, så vil der stadig være mulighed for at overleve, når sidste runde spilles. Hvis Horsens får flere point i kampen mod OB, end AaB gør mod Lyngby anden pinsedag, vil det dog betyde, at nordjyderne ikke længere har deres skæbne i egne hænder. Spillerne køber sig til ekstra opbakning AaB's spillere har bidraget til, at flere af klubbens fans kan støtte holdet i skæbnekampen i Lyngby. Spillerne har med penge fra bødekassen støttet fanklubben, så det bliver billigere for fansene at komme med på busturen til Sjælland. - Det er fedt at kunne give noget tilbage og hjælpe en ekstra eller to med derover, så de kan være vores 12. mand nu, hvor tingene spidser til, siger Lucas Andersen. AaB's udekamp mod Lyngby fløjtes i gang mandag klokken 14 og kan ses på Canal 9.

Opsummering:
AaB's anfører Lucas Andersen er optimistisk før mandagens kamp mod Lyngby.